শাপলা ফুল সাধারনত বর্ষায় ডুবে যাওয়া ইরি ধান ক্ষেত, পাট ক্ষেত ও আমন ধান ক্ষেতে বেশী জন্মায়। এছাড়াও এলাকার ইছামতি খালের বিলের পানিতেও শাপলা ফুল হয়ে থাকে। শাপলা ফুল সাধারনত আষাঢ় মাস থেকে শুরু করে কার্তিক মাস পর্যন্ত পাওয়া যায়। তবে মৌসুমের শেষ অর্থাৎ কার্তিক মাসে তেমন বেশী পাওয়া যায় না। এসময় এলাকার শাপলা সংগ্রহকারী কৃষকেরা ভোর বেলা থেকে নৌকা নিয়ে ডুবে যাওয়া জমিতে ও বিলের মধ্যে ঘুরে ঘুরে শাপলা সংগ্রহ করতে শুরু করে এবং শেষ করে দুপুরের দিকে । নদী থেকে শাপলা সংগ্রহকারী মোশারফ হোসেন জানান, এসময়ে একেক জনে কমপক্ষে ৪০ থেকে সর্বোচ্চ ৭০ মোঠা (৭০ থেকে ৮০পিছ শাপলায় ১ মোঠা ধরা হয়) সংগ্রহ করতে পারে। পাইকাররা আবার এসব শাপলা সংগ্রহকারীর কাছ থেকে সংগ্রহ করে একত্রে করে। সিরাজদিখানের রসুনিয়া, ইমামগঞ্জ ও তালতলায় পাইকারী ক্রয় কেন্দ্র রয়েছে। পাইকাররা পরে রাত্রে ঢাকার যাত্রাবাড়ি পাইকারী বাজারে বিক্রি করে দেয়।